মোঃ সোহাগ ওরফে লাল চাঁদ হত্যাকাণ্ড বাংলাদেশের রাজধানীর পুরান ঢাকার মিটফোর্ড হাসপাতালের সামনে ২০২৫ সালের ৯ জুলাইয়ে সংঘটিত এক বর্বরোচিত হত্যাকাণ্ড। নিহত ব্যক্তি মো. সোহাগ ওরফে লাল চাঁদ (বয়স ৩৯) পুরান ঢাকার একজন ভাঙারি ব্যবসায়ী ছিলেন। কয়েকজন দুর্বৃত্ত জনসমক্ষে তাকে পাথর ও ধারালো অস্ত্র দিয়ে পিটিয়ে ও কুপিয়ে হত্যা করে। এ ঘটনাটি দ্রুত সামাজিক যোগাযোগমাধ্যমে ছড়িয়ে পড়ে এবং জাতিকে স্তম্ভিত করে তোলে। হত্যাকাণ্ডটি রাজনৈতিক, সামাজিক ও আইন-শৃঙ্খলা পরিস্থিতি নিয়ে জাতীয় পর্যায়ে ব্যাপক আলোচনার জন্ম দেয়।   ইতিহাস  ২০২৫ সালের ৯ জুলাই (বুধবার) সন্ধ্যার দিকে পুরান ঢাকার মিটফোর্ড হাসপাতালের ৩ নম্বর গেটের সামনের প্রধান সড়কে ঘটনাটি ঘটে। প্রত্যক্ষদর্শী ও ভিডিও ফুটেজ সূত্রে জানা যায়, সোহাগকে সশস্ত্র একটি গ্রুপ নির্যাতনের এক পর্যায়ে রাস্তার ওপর ফেলে দেয়। এরপর একাধিক ব্যক্তি তার মাথা ও বুক লক্ষ্য করে ভারী কংক্রিট বোল্ডার দিয়ে শরীর ও মাথায় আঘাত করে। আঘাতে তার মৃত্যু নিশ্চিত হওয়ার পরও লাশের ওপর চরম নিপীড়ন চালানো হয়। হামলার সময় ঘটনাস্থলে উপস্থিত সাধারণ মানুষ কেউ সাহায্য করতে এগিয়ে আসেনি, বরং আতঙ্কে কেউ প্রতিবাদও করেনি।   পটভূমি  পুলিশের প্রাথমিক তদন্তে দেখা গেছে, এই হত্যাকাণ্ডের পেছনে রয়েছে ব্যবসায়িক দ্বন্দ্ব, চাঁদাবাজি নিয়ে বিরোধ, এবং পূর্বশত্রুতা। আশপাশের এলাকাবাসীর ভাষ্যমতে, নিহত সোহাগ দীর্ঘদিন ধরে পুরান ঢাকার রজনী ঘোষ লেনে ভাঙারি ও পুরোনো বৈদ্যুতিক কেবল ব্যবসার সঙ্গে যুক্ত ছিলেন। এই ব্যবসায় আধিপত্য বিস্তার এবং সিন্ডিকেট গঠনের প্রতিযোগিতা থেকেই বিরোধের সৃষ্টি হয়।   সংশ্লিষ্টতা  ঘটনার সঙ্গে জড়িতদের মধ্যে অনেকেই বিভিন্ন রাজনৈতিক সংগঠনের সদস্য বলে শনাক্ত হন। বিশেষ করে বিএনপি-সহযোগী সংগঠন যুবদল, ছাত্রদল ও স্বেচ্ছাসেবক দলের কয়েকজন নেতাকর্মী ভিডিও ফুটেজে সনাক্ত হন। এর পরপরই এই সংগঠনগুলো তাদের সংশ্লিষ্ট চার সদস্যকে আজীবন বহিষ্কার করে।  তারা হলেন:   রজ্জব আলী (পিন্টু), যুবদলের কেন্দ্রীয় নির্বাহী কমিটির সাবেক জলবায়ুবিষয়ক সহসম্পাদক  সাবাহ করিম (লাকি), ঢাকা মহানগর দক্ষিণ যুবদলের যুগ্ম আহ্বায়ক  অপু দাস, চকবাজার থানা ছাত্রদলের সদস্যসচিব  কালু ওরফে স্বেচ্ছাসেবক কালু, স্বেচ্ছাসেবক দলের কর্মী   মামলা ও বিচার  ব্যাপক সমালোচনার জন্ম দেওয়া এই হত্যাকাণ্ডের পর নিহতের বড় বোন মঞ্জুয়ারা বেগম বাদী হয়ে কোতয়ালী থানায় একটি হত্যা মামলা দায়ের করেন। মামলায় ১৯ জনের নাম উল্লেখ ও অজ্ঞাতপরিচয় আরও ১৫-২০ জনকে আসামি করা হয়। যদিও সামাজিক যোগাযোগমাধ্যমে এজাহারের একটি কপি ছড়িয়ে পড়ে যেটি মূলত মামলার চূড়ান্ত এজাহার দায়েরের পূর্বে ভিকটিমের সাবেক স্ত্রী ও তার সৎভাই কর্তৃক প্রস্তুতকৃত এজাহারের খসড়া যাতে ২৩ জনের নাম অন্তর্ভুক্ত ছিলো।  ঘটনাস্থলের সিসিটিভি ফুটেজ বিশ্লেষণ করে ও অভিযান চালিয়ে ৯ জন এজাহারনামীয় আসামিকে গ্রেফতার করে পুলিশ ও র‍্যাপিড অ্যাকশন ব্যাটালিয়ন (র‍্যাব)। তাদের মধ্যে ৬ জনকে গ্রেপ্তার করে পুলিশ এবং ৩ জনকে গ্রেপ্তার করে র‍্যাব-১০ ও র‍্যাব-১১।  পুলিশের হাতে গ্রেফতারকৃত আসামিরা হলেন-   মাহমুদুল হাসান মহিন (৪১)  তারেক রহমান রবিন (২২)  মো. টিটন গাজী (৩৩)  সজীব (৭ নম্বর আসামি)  রাজীব (১০ নম্বর আসামি)  রেজওয়ান উদ্দিন অভি (৩১)  র‍্যাব-১০ এর হাতে গ্রেফতারকৃত আসামিরা হলেন-   আলমগীর (২৮)  মনির (৩২) র‍্যাব-১১ এর হাতে গ্রেফতারকৃত আসামিরা হলেন-   মো. নান্নু কাজী (৩৩)  আইন উপদেষ্টা আসিফ নজরুল জানান এই হত্যার বিচার দ্রুতবিচার ট্রাইব্যুনালে করা হবে এবং দৃষ্টান্তমূলক শাস্তি দেওয়ার ব্যবস্থা করা হবে।   প্রতিক্রিয়া  হত্যাকাণ্ডের ভিডিও সামাজিক যোগাযোগমাধ্যমে ছড়িয়ে পড়ার পর ব্যাপক জনসাড়া তৈরি হয়। অনেকেই ২০১২ সালের বিশ্বজিৎ হত্যাকাণ্ডের সঙ্গে এর তুলনা করেন। বিএনপির স্থায়ী কমিটির সদস্য সালাহউদ্দিন আহমদ বলেন, "এই ঘটনায় যাঁদের ভিডিওতে দেখা গেছে, তাঁদের বিরুদ্ধে ব্যবস্থা নেওয়া হয়েছে এবং দল কোনো অপরাধীর দায় নেবে না।" তিনি আরো বলেন, যত দ্রুত সম্ভব ঘটনাটির সুষ্ঠু তদন্ত ও বিচার নিশ্চিত করতে হবে।  ইসলামী আন্দোলন বাংলাদেশ ও গণসংহতি আন্দোলন ঘটনার নিন্দা জানিয়ে বলেছে, এমন বর্বর হত্যাকাণ্ড গণ-অভ্যুত্থান পরবর্তী বাংলাদেশে গ্রহণযোগ্য নয় এবং এটি আতঙ্ক তৈরি ও রাজনৈতিক নৈরাজ্য ছড়ানোর চেষ্টারই অংশ।  সামাজিক যোগাযোগমাধ্যমে ঘটনাটির ভিডিও ছড়ানোর পর সাধারণ জনগণের মাঝে উপচে পড়া ক্ষোভ ও আমূল আতঙ্ক লক্ষ্য করা যায়। অনেকেই সরকারের নিষ্ক্রিয়তা, অসচেতনতা ও আইনশৃঙ্খলা বাহিনীর দুর্বলতা নিয়ে প্রশ্ন তোলেন। অনেকে মনে করেন, এমন হত্যাকাণ্ডের ভিডিওর সামনে দাঁড়িয়ে থেকেও মানুষ কেন প্রতিবাদ করেনি, তা দেশের সামাজিক মনোসামাজিক সংকট ও ভয়ের সংস্কৃতিকে সামনে নিয়ে এসেছে।  এই হত্যাকাণ্ডের পেছনে মূল কারণ ব্যবসার নিয়ন্ত্রণ ও চাঁদাবাজি ছিল বলে যানা যায়। হত্যার দুই দিন পর সামাজিক যোগাযোগ মাধ্যেমে হত্যাকাণ্ডের ভিডিও ভাইরাল হওয়ার আগ পর্যন্ত আইন-শৃঙ্খলা রক্ষাকারী বাহিনী উল্লেখযোগ্য কোন ব্যবস্থা না নেওয়ার এই ঘটনা দেশজুড়ে ব্যাপক ক্ষোভের জন্ম দেয় এবং আইন-শৃঙ্খলা রক্ষাকারী বাহিনীর নিষ্ক্রিয়তা নিয়ে ব্যাপক সমালোচনার সৃষ্টি হয়।  এছাড়াও এই ঘটনায় জড়িতদের দ্রুত বিচার এবং সারাদেশে আইন-শৃঙ্খলা অবনতির প্রতিবাদে দেশের অনেক বিশ্ববিদ্যালয় ক্যাম্পাস ও বিভিন্ন স্থানে বিক্ষোভ ও মানববন্ধন করা হয়।   গুজব  সোহাগ হত্যাকাণ্ডের খবর ভারতীয় গণমাধ্যমে ভুলভাবে উপস্থাপন করা হয়। কয়েকটি ভারতীয় গণমাধ্যম যেমন: এনডিটিভি, টাইমস অব ইন্ডিয়া, ইন্ডিয়া টিভি, ইন্ডিয়া টুডে, উইয়ন, নিউজ১৮, টিভি৯ বাংলা, এবিপি, ভাস্কর, জি নিউজ, ও রিপাবলিক টিভিতে -এ নিহত ব্যক্তিকে "হিন্দু" বলে চিহ্নিত করা হয়। তবে রিউমর স্ক্যানারের অনুসন্ধানে জানা যায় যে নিহত ব্যক্তি ইসলাম ধর্মের অনুসারী ছিলেন।   আরও দেখুন   বিশ্বজিৎ দাস হত্যাকাণ্ড  তোফাজ্জল হোসেন হত্যাকাণ্ড  আবরার ফাহাদ হত্যাকাণ্ড  তথ্যসূত্র  বিষয়শ্রেণী:বাংলাদেশী খুনের শিকার বিষয়শ্রেণী:২০২৫-এ বাংলাদেশ বিষয়শ্রেণী:বাংলাদেশে খুন বিষয়শ্রেণী:বাংলাদেশে মানবাধিকার লঙ্ঘন বিষয়শ্রেণী:২০২৫-এ মৃত্যু বিষয়শ্রেণী:বাংলাদেশ জাতীয়তাবাদী দলের কেলেঙ্কারি বিষয়শ্রেণী:২০২৫-এ বাংলাদেশে খুন বিষয়শ্রেণী:খুনের শিকার পুরুষ বিষয়শ্রেণী:পুরান ঢাকা